PODOLÍNEC. Deti narodené v roku 2011 privítala na úrade primátorka mesta. Aj takto si chce radnica uctiť svojich najmladších obyvateľov.
Pozvanie na úrad postupne prijali viacerí rodičia. Malí drobci vyobliekaní v nádherných šatách boli neprehliadnuteľní. Pochopiteľne aj preto prevládal úsmev a nadšenie.
Najmenším Podolínčanom boli venované darčeky, mamičky zas boli obdarené kvetmi.
"V regióne ide o málo vídanú udalosť a mňa teší, že práve nám sa to vďaka partnerovi, ktorý nám venoval darčeky pre týchto vzácnych najmladších spoluobčanov podarilo pripraviť," povedal Ján Smandra (nez.), poslanec a viceprimátor Podolínca.
Slávnostný akt vyvolal medzi rodičmi pozitívny ohlas. Aj preto chcú v Podolínci založiť tradíciu privítaní.
"Rodičia hodnotili pozvanie, malé občerstvenie a osobné blahoželanie primátorky veľmi pozitívne a ja verím, že tento rok je to začiatok nejakej každoročnej tradície," podotkol J. Smandra.
V minulom roku sa v Podolínci narodilo 42 detí.